EL Επίσημη Εφημερίδα της Ευρωπαϊκής Ένωσης C 317/10

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2017/C 317/06)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«TRADITIONAL WELSH CAERPHILLY» / «TRADITIONAL WELSH CAERFFILI»

Αριθ. ΕΕ: PDO-GB-02090 — 16.11.2015

ΠΟΠ ( ) ΠΓΕ ( X )

1. Ονομασία/-ες

«Traditional Welsh Caerphilly» / «Traditional Welsh Caerffili»

2. Κράτος μέλος ή τρίτη χώρα

Ηνωμένο Βασίλειο

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.3 Τυριά

3.2. Περιγραφή του προϊόντος για το οποίο ισχύει η ονομασία υπό 1

Το «Traditional Welsh Caerphilly» / «Traditional Welsh Caerffili» είναι ένα σκληρό τυρί της κατηγορίας «Caerphilly», το οποίο παρασκευάζεται στην Ουαλία από γάλα που παράγεται σε αγροκτήματα της Ουαλίας. Το τυρί μπορεί να παρασκευάζεται από παστεριωμένο ή νωπό αγελαδινό γάλα και παράγεται με τη χρήση αγελαδινού γάλακτος είτε βιολογικής είτε μη βιολογικής προέλευσης. Είναι το μοναδικό εντόπιο τυρί της Ουαλίας.

Το «Traditional Welsh Caerphilly» / «Traditional Welsh Caerffili» παράγεται υπό μορφή επίπεδου τυριού στρογγυλού σχήματος με ενιαία σφιχτοδεμένη υπόλευκη υφή. Το εξωτερικό μέρος του τυριού είναι λείο και ακέραιο και ενδέχεται να καλύπτεται από ελαφρύ επίχρισμα ευρωτίασης, το οποίο παραδοσιακά πασπαλίζεται με αλεύρι βρώμης ή κοινό αλεύρι όταν διατίθεται προς πώληση. Το «Traditional Welsh Caerphilly» / «Traditional Welsh Caerffili» είναι ένα φρέσκο νεαρό τυρί με απαλή και ελαφρώς «λεμονώδη» γεύση και δροσερή επίμονη επίγευση. Αυτό το χαρακτηριστικό εξελίσσεται με την ωρίμαση σε μια εντονότερη, πληρέστερη αλλά πάντα απαλή γεύση. Το «Traditional Welsh Caerphilly» / «Traditional Welsh Caerffili» διαθέτει άρωμα φρέσκου τυριού και απαλή, πυκνή και φολιδωτή υφή, η οποία παρουσιάζει επιμέρους μικρές παραλλαγές, όπως συμβαίνει με κάθε προϊόν παραγόμενο με παραδοσιακές μεθόδους. Το εν λόγω τυρί παρασκευάζεται για να καταναλώνεται φρέσκο από τις πρώτες δέκα κιόλας μέρες ή μπορεί να ωριμάζει για διάστημα έως 6 μηνών.

Σύνθεση των συστατικών του «Traditional Welsh Caerphilly» / «Traditional Welsh Caerffili»

Γάλα 97,5 %

Αλάτι 1-2 %

Πυτιά

Καλλιέργειες γάλακτος 0,5 %

Περιεκτικότητα σε λίπος: 45-55 % κατά βάρος επί ξηρού

Ξηρά ουσία· τουλάχιστον 55 % για τα νεότερα τυριά (10 ημερών)

Το «Traditional Welsh Caerphilly» / «Traditional Welsh Caerffili» διατίθεται συνήθως υπό μορφή επίπεδου στρογγυλού τυριού βάρους 2-4 kg, διαμέτρου 20-25 cm και ύψους 6-12 cm, αλλά μπορεί επίσης να παράγεται και σε πολύ μικρό μέγεθος. Το τυρί παίρνει το σχήμα του μετά από τοποθέτηση μέσα σε μήτρες χειρωνακτικά. Πωλείται ως «γυμνό» τυρί, δηλαδή χωρίς περιτύλιγμα.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Αγελαδινό γάλα (βιολογικής ή μη καλλιέργειας, παστεριωμένο ή μη) που παράγεται από γαλακτοκομικές μονάδες οπουδήποτε στην Ουαλία

Αλάτι

Πυτιά

Καλλιέργειες εκκίνησης που περιέχουν στελέχη όπως τα Lactococcus lactis subsp.cremoris και Lactococcus lactis subsp diocetylactis.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα στάδια της παραγωγής τα οποία πρέπει να εκτελούνται εντός της καθορισμένης γεωγραφικής περιοχής είναι τα ακόλουθα:

— γάλα παραγόμενο από γαλακτοκομικές μονάδες της Ουαλίας,

— κατά περίπτωση, παστερίωση του γάλακτος,

— το γάλα χύνεται μέσα σε τυροδοχεία και προστίθεται καλλιέργεια εκκίνησης και πυτιά ώστε να αρχίσει να πήζει,

— το πήγμα κόβεται ώστε να απελευθερωθεί το τυρόπηγμα από το τυρόγαλα,

— το τυρόπηγμα και το τυρόγαλα ζεματίζονται,

— αποστράγγιση του τυρόγαλου,

— διαμόρφωση της υφής του τυροπήγματος,

— άλεση του τυροπήγματος και τοποθέτηση σε μήτρες,

— συμπίεση,

— τοποθέτηση σε άλμη – (όταν εφαρμόζεται ξηρό αλάτισμα, το αλάτι προστίθεται και αναμιγνύεται με το τυρόπηγμα πριν από την τοποθέτηση στις μήτρες),

— αποθήκευση και ωρίμαση του τυριού.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

—

4. Συνοπτική οριοθέτηση της γεωγραφικής περιοχής

Ουαλία.

5. Δεσμός με τη γεωγραφική περιοχή

Το «Traditional Welsh Caerphilly» / «Traditional Welsh Caerffili» έχει τη φήμη ότι είναι παραδοσιακά το μοναδικό εντόπιο τυρί της Ουαλίας και η «ήπια λεμονώδης γεύση» του αποτελεί αναγνωρισμένο όρο που χρησιμοποιείται από κριτές τυριών σε διεθνές επίπεδο για την περιγραφή του συγκεκριμένου τυριού.

Ο δεσμός μεταξύ της γεωγραφικής περιοχής και του προϊόντος οφείλεται στους ακόλουθους δύο βασικούς παράγοντες που συμβάλλουν στη μοναδική γεύση και στα μοναδικά χαρακτηριστικά του προϊόντος.

1) Το προϊόν παρασκευάζεται από αγελαδινό γάλα που παράγεται σε αγροκτήματα της Ουαλίας από αγελάδες των οποίων η διατροφή βασίζεται κυρίως στη χορτονομή.

2) Ειδικές γνώσεις και βασικές δεξιότητες των παραγωγών για την παραγωγή του προϊόντος «Traditional Welsh Caerphilly» / «Traditional Welsh Caerffili». Οι εν λόγω δεξιότητες έχουν αναπτυχθεί και σχετίζονται με την Ουαλία από τις αρχές του 19ου αιώνα και παρέμειναν σε μεγάλο βαθμό αμετάβλητες επί σειρά γενεών.

Το έδαφος και το κλίμα της οριοθετημένης περιοχής ενισχύει τη φήμη της Ουαλίας ως μίας από τις καλύτερες χώρες του κόσμου για χορτοκαλλιέργεια. Η Ουαλία διαθέτει φυσικό δυναμικό ανάπτυξης της χορτοκαλλιέργειας και η μακρά περίοδος χορτοκαλλιέργειας οφείλεται κυρίως στο ωκεάνιο κλίμα της. Αυτή ακριβώς η ικανότητα και τάση για χορτοκαλλιέργεια αποτέλεσε τον θεμέλιο λίθο για την εξέλιξη και την ανάδειξη της σημασίας του γαλακτοκομικού κλάδου και της τυροκομίας στην Ουαλία.

Οι βροχοπτώσεις είναι άφθονες και καλά κατανεμημένες με ελάχιστη θερινή λειψυδρία και ευνοϊκές θερμοκρασίες χάρη στους θερμούς μεταβαλλόμενους νοτιοδυτικούς ανέμους του ρεύματος του Κόλπου. Οι γαλακτοκομικές μονάδες μπορούν να επιτύχουν περίοδο χορτοκαλλιέργειας 300 ημερών κατά μέσο όρο (Down et al. 1981) με πιθανές ετήσιες αποδόσεις άνω των 18t/dm/ha (Hopkins et al. 1995). Η μακρά αυτή περίοδος χορτοκαλλιέργειας στα πεδινά επιτρέπει στις αγελάδες να βόσκουν στην ύπαιθρο για διάστημα έως και 10 μηνών ανά έτος ενώ, ακόμη και όταν δεν βόσκουν στα βοσκοτόπια, τρέφονται κατά κύριο λόγο με διατηρημένο χόρτο προερχόμενο από τους ίδιους βοσκοτόπους. Αυτό διασφαλίζει τη μεγιστοποίηση της παραγωγής γάλακτος με κατανάλωση χορτονομής και συμβάλλει στην παραγωγή ενός συνεκτικού τύπου γάλακτος, από το οποίο παρασκευάζεται το «Traditional Welsh Caerphilly».

Έχει αποδειχθεί επιστημονικά («Profiling Milk From Grass» Teagasc, Science Foundation Ireland και Dairy Research Trust) ότι οι αγελάδες ελευθέρας βοσκής, εν αντιθέσει προς εκείνες που καταναλώνουν περισσότερο επεξεργασμένες ζωοτροφές, παράγουν γάλα πλουσιότερο σε ωμέγα-3 λιπαρά, βιταμίνη E, β-καροτένιο και CLA (ένα ωφέλιμο λιπαρό οξύ το οποίο ονομάζεται συζευγμένο λινελαϊκό οξύ). Αυτό συμβάλλει στη γεύση και στα χαρακτηριστικά του «Traditional Welsh Caerphilly» / «Traditional Welsh Caerffili».

Πρόκειται για το μοναδικό εντόπιο τυρί της Ουαλίας και, ως εκ τούτου, η ιστορία της τυροκομίας στην Ουαλία είναι συνυφασμένη με την ιστορία της παρασκευής του τυριού «Traditional Welsh Caerphilly» / «Traditional Welsh Caerffili». Κατά τη διάρκεια του 19ου αιώνα ιδρύθηκαν σε ολόκληρη την Ουαλία γαλακτοκομικές σχολές για την εκπαίδευση των τυροκόμων και τη μετάδοση των ειδικών δεξιοτήτων και γνώσεων που απαιτούνται. Σύμφωνα με τις σημειώσεις της σπουδάστριας Mari Jones κατά τη φοίτησή της στην «περιοδεύουσα» γαλακτοκομική σχολή το 1927 στο Pencoed του Bridgend, η παρασκευή του παραδοσιακού τυριού Caerphilly είχε ήδη καθιερωθεί σε πολλές περιοχές της Νότιας Ουαλίας.

Η περιγραφή του επιθυμητού χρώματος, της υφής, του αρώματος και των οργανοληπτικών χαρακτηριστικών του «Traditional Welsh Caerphilly» / «Traditional Welsh Caerffili» στις υφιστάμενες προδιαγραφές είναι ίδια με εκείνη της βιβλιογραφίας που παρεχόταν στους εν λόγω φοιτητές των ουαλικών γαλακτοκομικών σχολών. Τα μοναδικά αυτά χαρακτηριστικά του τυριού Caerphilly ενσωματώθηκαν επίσημα στην έκδοση του 1960 του συστήματος κατάταξης βουτύρου και τυριού της NACEPE (National Association of Creamery Proprietors and wholesale Dairymen (Incorporated) / Εθνική Ένωση Γαλακτοκομικών Επιχειρήσεων και Γαλακτοκόμων Χονδρικής Πώλησης). Το εν λόγω σύστημα θεσπίστηκε το 1941 αλλά έχει έκτοτε καταργηθεί.

Ιστορικά, μολονότι στα μέσα του 19ου αιώνα το τυρί παραγόταν στην Ουαλία, κυρίως (αλλά όχι αποκλειστικά) στη Νότια Ουαλία, η εβδομαδιαία λαϊκή αγορά της πόλης Caerphilly φημιζόταν ιδιαιτέρως για την πώληση τυριού ποιότητας. Αυτό οφειλόταν κυρίως στον κ. Edward Lewis, ο οποίος ήταν ο εμπνευστής ενός συστήματος ποιότητας ή κατάταξης. Κάθε τυρί που αξιολογούνταν ως καλής ποιότητας σφραγιζόταν με επίσημη στρογγυλή σφραγίδα στην οποία αναγράφονταν οι λέξεις «Caws Cymru», «Caws Pur» και «Genuine Caerphilly Cheese». Η σφραγίδα έφερε στο κέντρο της λογότυπο που απεικόνιζε το Κάστρο του Caerphilly. Η παρασκευή του Caerphilly απαγορεύτηκε κατά την εμπόλεμη περίοδο 1939-45 (όταν σύμφωνα με το πρόγραμμα διανομής τυριού με δελτίο επιτρεπόταν μόνο η παρασκευή τυριών μακράς διαρκείας, όπως το cheddar), αλλά οι απαγορεύσεις έπαψαν να ισχύουν το 1953, οπότε και ξεκίνησε εκ νέου η παρασκευή του τυριού Caerphilly. Το 1971, το τυρί Caerphilly που παραγόταν στο Castle Dairies παρασκευάστηκε για τον εορτασμό της 700ής επετείου του Κάστρου του Caerphilly (εφημερίδα Western Mail Saturday, φύλλο της 16ης Ιανουαρίου 1971).

Το «Traditional Welsh Caerphilly» / «Traditional Welsh Caerffili» είναι ένα μοναδικό παραδοσιακό τυρί που παρασκευάζεται σε ολόκληρη την Ουαλία. Παρασκευάζεται για να καταναλώνεται φρέσκο από τις πρώτες δέκα κιόλας μέρες, αλλά μπορεί να ωριμάζει ώστε να αποκτά μια πιο έντονη και γεμάτη (αλλά παρά ταύτα ήπια) γεύση. Το ωριμασμένο τυρί αποτελούσε σημαντικό στοιχείο της διατροφής κατά τους χειμερινούς μήνες οπότε και περιοριζόταν η κατανάλωση λίπους, πριν από την υιοθέτηση των σύγχρονων μεθόδων αποθήκευσης. Πρόκειται για τυρί που διατίθεται «γυμνό», δηλαδή χωρίς περιτύλιγμα, και πωλείται κατά παράδοση πασπαλισμένο με κοινό αλεύρι ή αλεύρι βρώμης. Το αλεύρι βρώμης χρησιμοποιείται παραδοσιακά διότι η βρώμη είναι η καλλιέργεια που προσιδιάζει περισσότερο στις καιρικές και ψυχρές κλιματικές συνθήκες της Ουαλίας.

Η τυροκομία είναι εξίσου τέχνη όσο και επιστήμη που απαιτεί συγκεκριμένες δεξιότητες καθ' όλη τη διάρκεια της διαδικασίας παρασκευής τυριού. Οι βασικές δεξιότητες για την παρασκευή του «Traditional Welsh Caerphilly» / «Traditional Welsh Caerffili» αναπτύχθηκαν και συνδέθηκαν με την Ουαλία ήδη από τις αρχές του 19ου αιώνα. Οι ιδιαίτερες δεξιότητες που συνδέονται με την παρασκευή του «Traditional Welsh Caerphilly» / «Traditional Welsh Caerffili» και οι οποίες συνεισφέρουν στη μοναδικότητα του προϊόντος παρατίθενται στη συνέχεια:

— Έλεγχος της σκληρότητας του τυροπήγματος με το χέρι. Όταν το τυρόπηγμα σπάει σε καθαρά κομμάτια, τότε είναι έτοιμο να κοπεί.

— Τεμαχισμός του τυροπήγματος σε κύβους μεγάλου μεγέθους με μαχαίρι. Συγκριτικά, κατά την παραγωγή του τυριού cheddar, το τυρόπηγμα τεμαχίζεται σε μέγεθος κόκκων ρυζιού. Το κόψιμο με μαχαίρι δίνει «καθαρά» κομμάτια. Οι τυροκόμοι εκπαιδεύονται να κόβουν το τυρόπηγμα σε μεγάλους κύβους, στοιχείο το οποίο είναι σημαντικό για τη διατήρηση του λίπους και της υγρασίας που χρειάζεται το τελικό προϊόν και βοηθά στην παρασκευή ενός τυροπήγματος με υγρή, απαλή και βελούδινη υφή. Ο τυροκόμος χρησιμοποιεί τη δεξιότητα και την κρίση του, και έχει εκπαιδευτεί ώστε να αναγνωρίζει τη σωστή ειδική υφή και «αίσθηση» του τυροπήγματος.

— Η θερμοκρασία ζεματίσματος για το «Traditional Welsh Caerphilly» / «Traditional Welsh Caerffili» είναι χαμηλότερη σε σύγκριση με αυτή άλλων σκληρών τυριών, γεγονός το οποίο επίσης βοηθά στη διατήρηση της υγρασίας στο τελικό προϊόν. Η υψηλή περιεκτικότητα σε υγρασία του Traditional Welsh Caerphilly, η οποία είναι τουλάχιστον 55 % επί ξηράς ουσίας, συμβάλλει στη διαμόρφωση των μοναδικών χαρακτηριστικών του τυριού.

Σε όλα τα στάδια της διαδικασίας παρασκευής, ο τυροκόμος διενεργεί δοκιμές οξύτητας ώστε να ελέγχεται η ανάπτυξη των οξέων. Το συγκεκριμένο εύρος τιμών οξύτητας και περιεκτικότητας σε υγρασία που επιτυγχάνεται κατά την παρασκευή συμβάλλει στη διαμόρφωση της επιθυμητής υφής και γεύσης του «Traditional Welsh Caerphilly» / «Traditional Welsh Caerffili».

Σε αντίθεση με άλλα σκληρά τυριά, το συγκεκριμένο εύρος τιμών οξύτητας, η υψηλή περιεκτικότητα σε υγρασία, η χαμηλή θερμοκρασία ζεματίσματος και η διάρκεια ωρίμασης του Traditional Welsh Caerphilly αποτελούν το σύνολο των παραγόντων που συμβάλλουν στην «ήπια λεμονώδη» γεύση του και εξαρτώνται από τις βασικές δεξιότητες του τυροκόμου κατά την παραγωγή του τυριού.

Αφότου ο τυροκόμος αναγνωρίσει (χάρη στην εκπαίδευσή του) ότι το τυρόπηγμα έχει αποκτήσει την κατάλληλη υγρή, απαλή και βελούδινη υφή, τότε αυτό κόβεται σε τεμάχια μεγέθους καρυδιού και τοποθετείται με τα χέρια σε τυροκομικές μήτρες. Οι τυροκόμοι που παρασκευάζουν το «Traditional Welsh Caerphilly» / «Traditional Welsh Caerffili» εκπαιδεύονται για να μάθουν τις παραδοσιακές μεθόδους συμπίεσης του τυριού ώστε να παράγεται το επιθυμητό μέγεθος και σχήμα. Το «Traditional Welsh Caerphilly» / «Traditional Welsh Caerffili» είναι ένα σχετικά μικρό τυρί σε σύγκριση π.χ. με ένα cheddar βάρους 20kg. Αντίθετα, η σύγχρονη εμπορική τυροκομική τεχνολογία χρησιμοποιεί συχνά συμπίεση υπό κενό αντί της παραδοσιακής. Η ελαφρά αρχική πίεση που εφαρμόζεται για το «Traditional Welsh Caerphilly» / «Traditional Welsh Caerffili» (1,5 bar) επιτρέπει τη διατήρηση του σχήματός του χωρίς απώλεια του ανθόγαλου. Η παραδοσιακή μέθοδος συμπίεσης του «Traditional Welsh Caerphilly» / «Traditional Welsh Caerffili» αποτελεί βασική δεξιότητα που μεταβιβάζεται στην Ουαλία από γενιά σε γενιά.

Υπάρχουν δύο είδη τυριού Caerphilly, το «Traditional Welsh Caerphilly» / «Traditional Welsh Caerffili» και το τυρί Caerphilly, με σημαντικές διαφορές μεταξύ τους, οι οποίες περιγράφονται στη συνέχεια.

1. Παρουσίαση: Το «Traditional Welsh Caerphilly» / «Traditional Welsh Caerffili» διατίθεται υπό μορφή επίπεδου στρογγυλού τυριού βάρους 2-4 kg, διαμέτρου 20-25 cm και ύψους 6-12 cm. Πωλείται ως «γυμνό» τυρί, δηλαδή χωρίς περιτύλιγμα. Αντιθέτως, το τυρί Caerphilly διατίθεται υπό μορφή σύγχρονου τυριού σε μεμονωμένα τεμάχια, τα οποία είναι δυνατόν να προσυσκευάζονται εύκολα και πωλούνται συνήθως σε πλαστικό περιτύλιγμα.

2. Ωριμότητα: Το «Traditional Welsh Caerphilly» / «Traditional Welsh Caerffili» μπορεί να πωλείται ήδη από τις πρώτες δέκα ημέρες, αλλά μπορεί και να ωριμάζει για διάστημα έως έξι μηνών και να καλύπτεται από κρούστα με ελαφρύ στρώμα ευρωτίασης. Το τυρί Caerphilly, το οποίο είναι κυρίως προϊόν που παράγεται από εμπορικά γαλακτοκομεία σε μεμονωμένα τεμάχια, πωλείται και καταναλώνεται ως νεαρό τυρί, χωρίς να υποβάλλεται σε ωρίμαση. Ως νεαρό τυρί, δεν περιβάλλεται από κρούστα με στρώμα ευρωτίασης. Το ωριμασμένο «Traditional Welsh Caerphilly» / «Traditional Welsh Caerffili» έχει πιο γεμάτη και βαθιά γεύση, ενώ η γεύση του Caerphilly σε μεμονωμένα κομμάτια είναι λιγότερο ανεπτυγμένη.

3. Χαρακτηριστικά: Το «Traditional Welsh Caerphilly» / «Traditional Welsh Caerffili» έχει «φολιδωτή» υφή. Το Caerphilly σε μεμονωμένα κομμάτια έχει συνήθως περισσότερο «εύθρυπτη» παρά «φολιδωτή» υφή. Οι εν λόγω όροι αποτελούν την αναγνωρισμένη ορολογία που χρησιμοποιούν οι κριτές τυριών σε διεθνές επίπεδο.

Περαιτέρω σύγκριση του «Traditional Welsh Caerphilly» / «Traditional Welsh Caerffili» μπορεί να γίνει με το Gorwydd Caerphilly, το οποίο παρασκευαζόταν αρχικά στην Ουαλία, αλλά η παραγωγή του έχει πλέον μεταφερθεί στο Somerset. Επομένως, δεν παρασκευάζεται πλέον στην Ουαλία ούτε και φτιάχνεται από ουαλικό γάλα. Επιπλέον, το Gorwydd Caerphilly καταναλώνεται δύο μήνες μετά την παρασκευή του και φτιάχνεται μόνο από μη παστεριωμένο γάλα και με τη χρήση μόνο παραδοσιακής πυτιάς.

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

https://www.gov.uk/government/publications/protected-food-name-traditional-welsh-caerphilly-and-traditional-welsh-caerffili

(1) ΕΕ L 343 της 14.12.2012, σ. 1.